**DIRIGENT ILI LUTKA NA KONCU?**

(može li čelni čovjek škole biti potpuno neovisan?)

**piše Igor Matijašić, prof.**

**ravnatelj OŠ Milana Langa (Bregana)**

1. **POLOŽAJ RAVNATELJA I NJEGOV RAD**

Na položaj ravnatelja i njegov rad u školi većina će ljudi (budimo realni) samo odmahnuti rukom i razmišljati u sljedećem smjeru – to su osobe koje imaju političko zaleđe i (u suštini) ne rade ništa, već samo slijepo izvršavaju naredbe „odozgo“. Pravne stvari im rješavaju tajnice, pedagoški segment prepuštaju stručnim suradnicima, a u dio koji se tiče nastave gotovo se i ne miješaju – za to su zaduženi učitelji.

Zaposlenici škola će vjerojatno, ovisno o autoritetu svog „gazde“, također imati podijeljena mišljenja – neki će ga hvaliti na sva zvona zbog predanosti poslu, drugi će mu naći čitav niz zamjerki.

Zavirite li na mrežne stranice bilo koje škole pa s nekoliko klikova „otvorite“ Statut primijetit ćete da pod poglavljem ravnatelj stoji čitav niz natuknica o njegovim poslovima. Otprilike ovako:

- odgovoran je za zakonitost rada i stručni rad Škole,

- poduzima sve pravne radnje u ime i za račun Škole,

- zastupa Školu u svim postupcima pred sudovima, upravnim i drugim državnim tijelima te pravnim osobama s javnim ovlastima,

- organizira i vodi poslovanje i rad Škole,

- predlaže Školskom odboru statut i druge opće akte Škole,

- predlaže Školskom odboru godišnji plan i program rada Škole,

- u suradnji s Učiteljskim vijećem predlaže Školskom odboru donošenje školskog kurikuluma,

- predlaže Školskom odboru financijski plan, polugodišnji i godišnji obračun,

- donosi plan nabave

- sudjeluje u radu Školskog odbora, bez prava odlučivanja,

- obustavlja izvršenje odluka kolegijalnih tijela za koje smatra da nisu utemeljene na zakonu, podzakonskom ili općem aktu,

- izdaje radne naloge radnicima te imenuje razrednike,

- izvršava odluke i zaključke osnivača, Školskog odbora i Učiteljskog vijeća,

- saziva konstituirajuću sjednicu Školskog odbora, Vijeća roditelja i Vijeća učenika,

- planira, saziva i vodi sjednice Učiteljskog vijeća,

- odlučuje o zasnivanju i prestanku radnog odnosa uz prethodnu suglasnost Školskog odbora, a samostalno u slučaju kada je zbog obavljanja poslova koji ne trpe odgodu potrebno zaposliti osobu na vrijeme do 60 dana

- sklapa i otkazuje ugovore o radu radnicima škole samostalno i uz prethodnu suglasnost školskog odbora

**Nadalje:**

- u slučaju sumnje da je radniku Škole psihofizičko zdravlje narušeno u mjeri da bi njegova radna sposobnost mogla biti smanjena upućuje Školskom odboru obrazloženi prijedlog za donošenje odluke o upućivanju radnika na pregled kod ovlaštenog izabranog doktora specijaliste medicine rada radi utvrđivanja radne sposobnosti. Ako se ovlaštenom prosudbom izabranog doktora specijaliste medicine rada utvrdi da radnik nije u mogućnosti uredno izvršavati obveze u odgojno obrazovnom radu, istu prosudbu upućuje izabranom doktoru medicine primarne zdravstvene zaštite radnika radi pokretanja postupka za ostvarivanje prava iz mirovinskog osiguranja,

- u skladu s odredbama Zakona otkazuje radni odnos radniku koji odbije izvršiti odluku Školskog odbora o upućivanju na pregled kod ovlaštenog izabranog doktora specijaliste medicine rada radi utvrđivanja radne sposobnosti,

- poduzima zakonske mjere zbog neizvršavanja poslova ili neispunjavanja drugih obveza iz radnog odnosa,

- brine i odgovara za sigurnost učenika, učitelja, stručnih suradnika i ostalih radnika,

- surađuje s nadležnim tijelima i ustanovama te roditeljima odnosno skrbnicima i učenicima,

- nadzire pravodobno i točno unošenje podataka u e - maticu,

**I još:**

- sklapa pravne poslove o stjecanju, opterećivanju ili otuđivanju nekretnina i pokretnina te o investicijskim radovima do XY kuna samostalno, a preko XYZ kuna prema prethodnoj odluci Školskog odbora, odnosno suglasnosti osnivača,

- odlučuje o nastavku osnovnog školovanja, odnosno ispisu učenika koji je navršio 15 godina života,

- surađuje i promiče suradnju s učenicima i roditeljima odnosno skrbnicima

- određuje učitelja za predlaganje ocjene razrednom vijeću kada učenika ne može ocijeniti predmetni učitelj zbog izbivanja ili spriječenosti

- izdaje učiteljima i stručnim suradnicima odluku o tjednom i godišnjem zaduženju

- upućuje radnike na redovite i izvanredne liječničke preglede

- izvješćuje kolegijalna tijela o nalazima i odlukama tijela upravnog i stručnog nadzora,

- posjećuje nastavu i druge oblike odgojno obrazovnog rada, analizira rad učitelja i stručnih suradnika te osigurava njihovo stručno osposobljavanje i usavršavanje,

- odlučuje o pedagoškim mjerama za koje je ovlašten,

- obavlja druge poslove utvrđene zakonskim i podzakonskim propisima, Statutom i drugim općim aktima Škole te poslove za koje zakonom, provedbenim propisima ili općim aktima nisu ovlaštena druga tijela Škole.

**Ravnatelj, uza sve navedeno, mora biti i:**

a) **pedagog** – imati svu pedagošku dokumentaciju u „malom prstu“ i brinuti da sve mjere budu izrečene u skladu sa svim važećim propisima

b) **psiholog** – obaviti mnoštvo vezanih i nevezanih razgovora te podijeliti pregršt savjeta

c) **ekonomist** – skrbiti da svaka proračunska kuna bude utrošena u skladu sa zakonom

d) **marketinški stručnjak** – pobrinuti se da škola bude nadaleko prepoznatljiva i stalno inovativna

e) **građevinar** – predvidjeti svaki detalj jer svaki pogrešan „zahvat“ na bilo kojem dijelu škole nije „zasluga“ ljudi koji se desetljećima bave građevinskim radovima, već ravnatelja koji nije dovoljno dobro nadgledao posao

f) **roditelj, prijatelj, „rame za plakanje“, dodajte po izboru…**

**Pojednostavljenim „rječnikom ulice“ – ravnatelj mora brinuti baš o svemu, od otpadanja žbuke u područnoj školi do rada s darovitim učenicima!**

Njegova odgovornost je takva da zbog nepromišljenog potpisa na ovlaš pročitani dokument može biti krivično gonjen i pridružiti se mnogobrojnim poznatim sunarodnjacima smještenim u jednom remetinečkom „odmaralištu“…

1. **ZAŠTO NETKO ŽELI BITI RAVNATELJ ŠKOLE?**

Pitanje koje se nakon svega pročitanog logično nameće samo od sebe:

**Zašto onda (u današnje vrijeme) netko uopće želi biti ravnatelj škole?**

1. **zbog veće plaće?**

Sasvim sigurno ne!

Usporedite li primanja učitelja savjetnika (s malo više godina radnog staža) i ravnatelja škole, nećete uočiti prevelike razlike. Usporedite li ova dva zanimanja po stupnju onoga za što su odgovorni, uočit ćete itekako velike razlike!

1. **zbog pozicije moći?**

Malo vjerojatno!

Kakva je to ravnateljska moć ako, primjerice, radniku za koga vidite da iznimno nesavjesno obavlja svoj posao ne možete dati otkaz? Ili uskratiti barem dio plaće?

1. **zbog ega?**

Možda kod nekih!

Iako se pojava mjeri gotovo statističkom pogreškom, istina je da neki još uvijek pate od pozdrava – Dobar dan, gospodine direktore!

1. **zbog želje da se okuša u novoj ulozi, pridonese nečim svojoj zajednici, pogleda školski sustav iz jedne drugačije perspektive od one u razredu, pokaže svojim primjerom kako se može?**

Tako bi, valjda, trebalo biti!

Znam barem jednog ravnatelja kojem je upravo ovo bila osnovna misao vodilja kad se prihvaćao nove dužnosti…

1. **SAMOSTALNOST U RADU**

Čitate li nadalje spomenuti Statut uočit ćete da nedaleko poslova stoji i rečenica koja se razlikuje tek u nijansama, ovisno o Županijama - **ravnatelj je samostalan u radu**, a odgovoran je Školskom odboru i osnivaču sukladno zakonskim odredbama.

**Opet jedno pitanje koje se logički nameće - koliko može ići daleko ta samostalnost u radu?**

Svaki ravnatelj škole s kojim budete stupili u kontakt reći će vam „svoju istinu“, mada je već unaprijed znano da univerzalne istine nema!

U trenutku dok je situacija takva da o poziciji ravnatelja odlučuje 7 osoba od kojih većina (točnije njih 4) nije stalno zaposlena u školi, teško je govoriti o bilo kakvoj samostalnosti. Princip je općepoznat – 2 člana Školskog odbora koji odlučuje o statusu ravnatelja su iz reda Učiteljskog vijeća, 1 iz reda svih zaposlenika škole, 1 je predstavnik roditelja i 3 člana su predstavnici Županije ili Grada.

Naravno da su ovi potonji (predstavnici Grada ili Županije) gotovo redovito osobe koje pripadaju istoj političkoj opciji kao i oni koji su na vlasti. Katkad se radi o bivšim učenicima škole, katkad o žiteljima mjesta u kojem se škola nalazi, no katkad nisu niti na koji način povezani sa školom…

U takvom „odnosu snaga“ imate situaciju da se zbog dosljednosti ili ustrajnosti u provođenju nekih odluka ravnatelj može zamjeriti lokalnim moćnicima ili roditeljima i njegova pozicija već je ugrožena, štoviše šanse za novi mandat su mu gotovo nikakve.

Ne bi li trebalo biti drugačije?

1. **VREDNOVANJE RADA RAVNATELJA**

Što je s vrednovanjanjem rada ravnatelja?

Licenciranjem kao uvjet da bi netko uopće mogao nastaviti s radom?

Kao da to nekoga još uopće zanima…

Paradoks leži i u činjenici da pozicija ravnatelja škole nije posao koji se sklapa na neodređeno vrijeme, već mu mandat traje 5 godina. Učitelju, primjerice, koji iz razreda želi prijeći u novu ulogu čuva se radno mjesto dva mandata, odnosno deset godina.

Nakon toga više ne!

Ako nije ponovno izabran za ravnatelja škole, ostaje „na cesti“, bez zaposlenja. Takvo što ne doživljavaju čak ni spremačice u područnim školama u trenutku kad škola mora trajno zatvoriti svoja vrata zbog nedostatka učenika.

**Još jednom dobro razmislite o sljedećoj činjenici – ravnatelj je na čelu ustanove od primjerice 400 učenika, ima oko šezdesetak zaposlenika, godišnji proračun iznosi više od milijun eura, a jedina osoba koja nema stalno zaposlenje (uz pomoćnike u nastavi čiji se broj i položaj mijenja na godišnjoj bazi) jest upravo čelni čovjek škole!**

Besmislica samo takva…

Svi zaposleni u bilo kojem sustavu znaju koliko je neophodno iskustvo za obavljanje određenih djelatnosti. U poslu ravnatelja pogotovo. Međutim, taman kad se to iskustvo „oblikuje“, slijedi velika životna prekretnica. Baš u trenucima kad netko ovlada svim sitnicama koje jedan ravnatelj mora usvojiti, pred njim je velika dvojba – riskirati i potencijalno izgubiti stalan posao ili se zahvaliti i vratiti na prijašnje radno mjesto?

S druge strane, koliko zapravo profitira škola, cjelokupan sistem i društvo općenito? Imate određenog ravnatelja koji se tijekom dva mandata obrazuje, usavršava, „hvata konce“, zadire u sve pore svoje profesije, a onda se zbog nesigurnog statusa vraća u razred i proces opet kreće ispočetka.

Na njegovo mjesto dolazi nova osoba, apsolutni početnik u svom poslu (ne postoji škola za ravnatelje!) i „kotač“ se ponovno počinje okretati od nule…

Nije li jednostavnija opcija da se i ravnateljima ponudi radno mjesto na neodređeno, ali uz konstantno praćenje stručnih osoba iz Agencije ili Ministarstva?

Ukoliko netko savjesno obavlja svoj posao i trudi se napraviti najbolje za škole – ne bi li takve ravnatelje trebalo nagraditi, barem mogućnošću da imaju stalan posao? S druge strane, ukoliko postoje indicije da netko „lovi u mutnom“, da namješta natječaje ili „zamračuje“ financijska sredstva – ne bi li i njih trebalo momentalno „nagraditi“?

Godinama se priča da će se te stvari promijeniti i učiniti nešto na tom planu. Zasad je isto kao i prije nekoliko godina – samo mrtvo slovo na papiru.

A ravnatelji strpljivo čekaju poput Estragona i Vladimira u kultnom djelu Samuela Becketta…

Sljedeći paradoks (nekako već uočavamo da je upravo ovo riječ koja se sinonimski veže uz poziciju ravnatelja) jest novina po kojoj ravnatelji izlažu program rada za svoje petogodišnje razdoblje.

„Kvaka“ je u tome što netko može ostvariti apsolutno sve zacrtano, ali i biti trenutačno smijenjen. S druge strane, netko se može udobno zavaliti u fotelju, važno vrtjeti prstima i ne ostvariti aposlutno ništa!

Hoće li snositi kakve posljedice?

Vidi pod izbor ravnatelja i način odlučivanja o njegovoj sudbini!

Dakle, program koji bi trebao biti ključ i mjerilo svega svodi se na predizborna obećanja političara – aposlutno nitko ne mora uopće odgovarati za rezultate…

1. **POSAO RAVNATELJA „KAO PLES NA ŽICI“**

Ako se pomno iščitava sve napisano, jasno je da je posao ravnatelja zapravo „ples na žici“, osoba na čelu škole mora biti umjetnik koji spretno (poput cirkuskog akrobata) balansira između svih potencijalnih „mina“:

* mora napraiti dobro ozračje u kolektivu i pokušati biti dobar sa svim djelatnicima jer upravo jedan njihov glas može biti „koban“ za potencijalne ambicije novog mandata. Svi koji znaju kako škole dosita funkcioniraju, jasno je da je ovo potonje čista utopija. Ako se trudi biti dosljedan i primjenjivati iste kriterije prema svima, jasno je da se mora nekome zamjeriti jer ne odrađuju svi svoj posao s jednako žara i angažmanom kakav bi se očekivao za neke koji često nazivaju svoj učiteljski posao - pozivom. Ako pak povlađuje određenim osobama i stvara tzv „miljenike“, opet nije dobro. Zapravo, kako god okreneš – nekima (ni)je dobro…
* mora pronaći dobar balans između potencijalnog „savijanja kičme“ i beskompromisnog stava. Osnivač (Grad ili Županija) ne gleda baš blagonaklono na svojeglave ravnatelje koji „tjeraju po svom“. Kad se odlučuje koliko će se „zagrabiti“ u kasu prilikom određivanja za npr. tekuće i investicijsko održavanje, nepisano je pravilo da će prednost imati oni koji „u pravom trenutku“ poslušno zakimaju glavom. Hoće li, shodno tome, ravnatelji inatljivo tjerati po svom ili će popustiti za dobrobit škole i učenika?
* mora biti pragmatičan u ophođenju s roditeljima – dopusti li im previše, upada u zamku da oni nesvjesno počnu „preuzimati“ školu – petljati se u sve i svašta, čak i u one stvari koje uopće nisu povezane s njihovom djecom! Ukoliko se pak postavi autoritativno i ne trpi bilo kakve sugestije, riskira da mu „hrabri“ pojedinac iz redova roditelja pošalje inspekciju u školu. Anonimnom prijavom, naravno…
1. **UMJESTO ZAKLJUČKA**

Podvučemo li crtu ispod svega navedenog, ispada da na samostalnost ravnatelja u njegovu radu utječe čitav niz čimbenika, i subjektivnih i objektivnih. Ono što je neprijeporno, posao nosi iznimnu količinu stresa, a o svakome ponaosob ovisi kako će s njom „izaći na kraj“ – pomoću sporta, čokolade, alkohola ili nečeg sasvim četvrtog!

Bitno je samo, barem tako kažu svi iskusni ravnatelji, baš u svemu biti umjeren i nadasve mudar…